**Проект**

**ДО**

**МинистерскиЯ съвет**

**на Република България**

**Д О К Л А Д**

**от**

**ПЕТЯ АВРАМОВА – МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

 **Относно: Проект на Постановление на Министерския съвет за изменение и допълнение на Наредбата за специално ползване на пътищата, приета с Постановление № 179 на Министерския съвет от 2001 г. (Обн., ДВ, бр. 62 от 2001 г.; изм., бр. 14 и 93 от 2006 г., бр. 79 от 2008 г., бр. 60 от 2012 г., изм. и доп. бр. 1 от 2013 г. и бр. 90 от 2016 г.)**

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

 На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредбата за специално ползване на пътищата (НСПП), приета с Постановление № 179 на Министерския съвет от 2001 г. (обн. ДВ, бр. 62 от 2001 г.; изм., бр. 14 и 93 от 2006 г., бр. 79 от 2008 г., бр. 60 от 2012 г., изм. и доп., бр. 1 от 2013 г. и бр. 90 от 2016 г.).

Предложеният проект на Постановление на Министерския съвет цели изпълнение на мерките, заложени в Решение № 704 от 2018 г. на Министерския съвет за приемане на мерки за трансформация на модела на административно обслужване и Решение № 496 на Министерския съвет от 2017 г. за изпълнение на Решение № 338 на Министерския съвет от 2017 г. за приемане на мерки за намаляване на административната тежест върху гражданите и бизнеса чрез премахване на изискването за представяне на някои официални удостоверителни документи на хартиен носител.

В съответствие с приетите мерки с Решение № 496 на Министерския съвет от 2017 г. за изпълнение на Решение № 338 на Министерския съвет от 2017 г. се предвиждат промени, които обхващат отмяна на разпоредбите за представяне на официални удостоверителни документи на хартиен носител. Това са удостоверенията за регистрация, издавани от Агенция по вписванията и удостоверенията за наличие или липса на задължения по чл. 87, ал. 6 от ДОПК.

С Решение № 704 на Министерския съвет от 2018 г. са одобрени мерки за трансформация на модела на административно обслужване. Мерките са насочени към превръщане на удостоверителните услуги за гражданите във вътрешно-административни услуги и преминаване към комплексно административно обслужване.

За изпълнение на приетите мерки с Решение № 704 от 2018 г. на Министерския съвет е необходимо да се направят нормативни промени в наредбата, с които се предвижда:

1. От заявителите да не бъде изисквана за предоставяне информация или документи, които са налични при административния орган или при друг орган.

2. Съгласуванията по наредбата с органите на Министерството на вътрешните работи (МВР) да бъдат извършвани по служебен път;

3. По отношение на протоколите за извършване на оглед е определен срок за съставянето им след подаване на заявлението за издаване на разрешение за специално ползване.

Сред целите на проекта на Постановление на Министерския съвет е също прецизиране на текстовете на НСПП в съответствие с направени изменения в нормативната уредба.

Констатира се несъответствие на НСПП с приети нормативни промени. В Наредбата се съдържат препратки към нормативни актове, които са изменени или отменени, както и разпоредби, които не са в съответствие с терминологията в действащата нормативна уредба. Заглавието на Закона за електронния документ и електронния подпис е изменено на Закон за електронния документ и електронните удостоверителни услуги (загл., изм., ДВ, бр. 85 от 2017 г.), като текстовете на НСПП не са актуализирани. Приета е Наредба № РД-02-20-2 от 2018 г. за проектиране на пътища (обн., ДВ, бр. 79 от 2018 г.), като препращанията в текстовете на НСПП са към отменената Наредба № 1 от 2000 г. за проектиране на пътища. В тази връзка се цели унифицирана терминологията на НСПП с актуалната нормативна уредба.

 С предложените промени в Наредбата се цели също, при спазване на допълнителни мерки за безопасност, да бъде създадена нормативна възможност, чрез изменения и допълнения в чл. 10 от НСПП, да се допуска изграждане на нови пътни връзки в зоните за престрояване пред кръстовища и пътни възли, шлюзове, връзки на пътни възли и уширени пътни участъци, предназначени за кацане на самолети.

При услугите, свързани със специалното ползване на пътищата, предоставяни от общинските администрации не се използват еднотипни образци на заявления, като общинските администрации имат възможността да одобряват различни образци – Наредба за специално ползване на пътищата не съдържа образци на заявленията.

Сред предложените промени в наредбата с цел стандартизиране на услугите, свързани със специалното ползване на пътищата, и улесняване на гражданите и бизнеса, се създават образци на заявления.

Предложеният проект на Постановление на Министерския съвет не води до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, частичната предварителна оценка и становището на дирекция „Модернизация на администрацията“ в администрацията на Министерския съвет от съгласуването на оценката, са публикувани на интернет страницата на Министерството на регионалното развитие и благоустройството и на Портала за обществени консултации. Направените бележки и предложения са отразени съгласно приложената към доклада справка.

Преписката е оформена съгласно изискванията на чл. 35 от Устройствения правилник на Министерския съвет и на неговата администрация.

Предложеният проект на нормативен акт не е свързан с транспониране на актове на Европейския съюз, поради което не се налага по акта да бъде изготвена справка за съответствие с европейското право.

Проектът на постановление на Министерския съвет е съгласуван по реда на чл. 32-34 от Устройствения правилник на Министерския съвет и на неговата администрация.

Направените бележки и предложения са отразени съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на Постановление на Министерския съвет за изменение и допълнение на Наредбата за специално ползване на пътищата, приета с Постановление № 179 на Министерския съвет 2001 г. (обн. ДВ, бр. 62 от 13.07.2001 г.; изм. , бр. 14 и 93 от 2006 г., бр. 79 от 2008 г., бр. 60 от 2012 г., изм. и доп. бр. 1 от 2013 г. и бр. 90 от 2016 г.).

**Приложения:**

1. Проект на постановление на Министерския съвет;
2. Финансова обосновка, одобрена от министъра на финансите;
3. Проект на съобщение за средствата за масово осведомяване;

4. Частична предварителна оценка на въздействието;

5. Становище по чл. 30б, ал. 3 от УПМСНА;

6. Справка за отразяване на постъпилите становища от съгласувателната процедура.